विद्युतीकरण विस्तार के लिए बनेंगे 5 नए सब स्टेशन
जिले के कई स्थानों में अब बिजली की समस्या नहीं रहेगी। उन्हें कई प्रकार की समस्याओं से मुक्ति मिल जाएगी। साथ ही विद्युतीकरण के विस्तार के लिए जिले में पांच सब स्टेशन की स्थापना की जा रही है।
जिसमें कुनकुरी के भुरसा रायकेरा, बगीचा के सन्ना, जशपुर के बोकी, आरा और कुनकुरी के नारायणपुर में 33/11 केवी सब स्टेशन निर्माण के लिए कार्यादेश जारी किया जा चुका है। इसके साथ ही बगीचा के रनपुर में भी उपकेंद्र का निर्माण किया जा जाएगा। लो-वोल्टेज की समस्या के निराकरण के लिए कुनकुरी जनपद के कलिबा, केराडीह, आजाद मोहल्ला कुनकुरी, भुरसा और बांसबहार में 63 केवी के अतिरिक्त ट्रांसफार्मर लगाए गए हैं।
कलेक्टर डॉ. प्रियंका शुक्ला ने शुक्रवार को राज्य विद्युत वितरण कंपनी के अधिकारियों की बैठक लेकर विद्युतीकरण के कार्यों की समीक्षा की। कलेक्टर ने विभिन्न माध्यमों से बिजली बिल के अधिक आने की जन शिकायतों के निराकरण के लिए शिविर लगाने के निर्देश दिए हैं। सीएसईबी के कार्यपालन अभियंता ने बताया कि रीडिंग लेने वालों की गलती के कारण कई स्थानों पर अधिक बिजली बिल की शिकायतें मिली हैं। इनके निराकरण के लिए जल्द ही शिविर आयोजित किए जाएंगे।
बैठक में कलेक्टर ने विद्युत विभाग के मैदानी अधिकारी और कर्मचारियों को मुख्यालय में अनिवार्य रूप से रहने के निर्देश दिए हैं। कलेक्टर ने प्राथमिकता के साथ कृषि पंपों का ऊर्जीकरण करने के निर्देश भी दिए। सीएसईबी के कार्यपालन अभियंता ने बताया कि जशपुर जनपद में 6 और कुनकुरी जनपद में 16 विद्युतीकरण कार्य के लिए कार्यादेश जारी किया गया है।
51 जगहों पर चल रहा विद्युतीकरण का काम
मुख्यमंत्री मजरा-टोला विद्युतीकरण के तहत 51 स्थानों पर विद्युतीकरण के लिए कार्रवाई चल रही है। जनपद सशक्तीकरण योजना के अंतर्गत 39 स्थानों पर कार्य के लिए निविदा प्रक्रियाधीन है। इसी तरह मुख्यमंत्री ग्रामीण आंतरिक विद्युतीकरण योजना ;सड़क बत्ती अंतर्गत 62 स्थानों पर कार्य के लिए निविदा प्रक्रियाधीन है। बैठक में बताया गया कि 1 लाख 72 हजार से अधिक एलईडी बल्ब का वितरण किया गया है।
hin_Deva hin_Deva awa_Deva hin_Deva hin_Deva hin_Deva hin_Deva